DOI: 10.14457/tu.the.2022.1330
title: ภาพตัวแทนผู้หญิงในซีรีย์เกาหลีที่ได้รับความนิยมในประเทศไทย: กรณีศึกษาเรื่อง When the Camellia Blooms และ Start-up

description: การศึกษาเรื่อง ภาพตัวแทนผู้หญิงภาพตัวแทนผู้หญิงในซีรีย์เกาหลีที่ได้รับความนิยมในประเทศไทย กรณีศึกษาเรื่อง When the camellia blooms และ Start-up มีวัตถุประสงค์เพื่อศึกษาการประกอบสร้างภาพตัวแทนผู้หญิงในซีรีย์เกาหลีที่ต่อสู้ในการดำเนินชีวิต สำหรับกลุ่มตัวอย่างในการวิจัยคือ คือ ตัวละครผู้หญิงในซีรีย์ทั้ง 2 เรื่อง จำนวน 8 ตัวที่ต่อสู้ชีวิตทั้ง 3 ด้าน คือ ครอบครัว การทำงานและสังคม When the camellia blooms และ Start-up เป็นซีรีย์ที่ถูกจัดอันดับว่า มีผู้รับชมในประเทศไทยมากที่สุดใน Netflix ไทยในช่วงที่ซีรีย์ที่ออกอากาศ การศึกษาครั้งนี้วิเคราะห์ภายใต้แนวคิดเรื่องการประกอบสร้างความเป็นจริงทางสังคม แนวคิดเรื่องภาพตัวแทน แนวคิดการเล่าเรื่อง ทฤษฎีสตรีนิยมและแนวคิดขงจื๊อกับผู้หญิงเกาหลีใต้ การศึกษาครั้งนี้เป็นงานวิจัยเชิงคุณภาพ (Qualitative Research) ใช้การวิเคราะห์เนื้อหาทุกตอนของซีรีย์เรื่อง When the camellia blooms จำนวน 20 ตอน และ Start-up จำนวน 16 ตอน โดยใช้วิธีวิเคราะห์ตัวบท (Textual analysis) และทำการเลือกที่เฉพาะเจาะจง (Purposive Sampling) ตัวละครผู้หญิงในซีรีย์จำนวน 8 ตัวโดยตัวละครที่เลือกมาทั้งหมดทำให้เห็นถึงการต่อสู้ของผู้หญิงในสังคมเกาหลีใต้ผ่านองค์ประกอบของการเล่าเรื่องและการประกอบสร้างภาพตัวแทนของตัวละครผู้หญิงตามเกณฑ์ต่าง ๆ ที่กำหนดขึ้น ผลการศึกษาพบว่า When the camellia blooms และ Start-up มีการประกอบสร้างภาพตัวแทนของผู้หญิงให้สอดคล้องไปกับแต่ละยุคของทฤษฎีสตรีนิยม จะเห็นได้จาก ตัวละครบางตัวยังดำรงบทบาทและหน้าที่ที่สอดคล้องไปกับยุคแรกของทฤษฎีสตรีนิยมที่ผู้หญิงถูกกำหนดให้มีหน้าที่เพียงจัดการกับเรื่องภายในครอบครัวเท่านั้น อีกทั้งยังมีตัวละครที่ถูกประกอบสร้างให้สอดคล้องกับสตรีนิยมในยุคถัดมา คือ เป็นผู้หญิงที่สามารถหาเงินดูแลตัวเองได้ซึ่งเป็นภาพของผู้หญิงในยุคปัจจุบันที่มีหน้าที่ทั้งภายในครอบครัวและยังต้องทำงานหาเงินในเวลาเดียวกัน และสุดท้ายเป็นภาพของผู้หญิงในยุคที่สาม คือ เป็นผู้หญิงที่สามารถพึ่งพาตัวเองได้ มีหนทางและทางเลือกที่จะทำสิ่งต่าง ๆ โดยไม่ถูกกรอบของสังคมกำหนดว่า เป็นผู้หญิงควรต้องทำอย่างไร นอกจากนี้ ซีรีย์มีการประกอบสร้างภาพตัวแทนของตัวละครผู้หญิงให้ต้องต่อสู้กับปัญหาในชีวิตโดยไม่ได้กำหนดว่าพวกเธอจะเป็นใคร มีสถานะทางสังคมเป็นเช่นไร พวกเธอก็ต้องเผชิญกับปัญหาต่าง ๆ ซึ่งแต่ละตัวละครอาจเผชิญกับปัญหาที่แตกต่างกันขึ้นอยู่กับสถานการณ์และบริบทแวดล้อม ตัวละครผู้หญิงในซีรีย์ทั้งสองเรื่องยังถูกประกอบสร้างให้ก้าวทันต่อยุคสมัยที่เปลี่ยนแปลงแบบรอมชอม คือ เป็นการผสมผสานประกอบสร้างภาพตัวอย่างระหว่างเฟมินิสต์ยุคแรก (ยุคเก่า) ยุคสอง (สตรีนิยมเสรีนิยม) และยุคสาม (สตรีนิยมหลังสมัยใหม่) กล่าวคือ ในซีรีย์จะพบผู้หญิงหลายยุคทำให้เห็นการปรับตัวที่เข้ากับผู้คนในยุคสมัยใหม่ที่ต้องเผชิญกับปัญหาที่เกิดขึ้นซึ่งเริ่มมาจากทั้งเพศตรงข้ามที่ผู้หญิงต้องการท้าทายอำนาจ รวมทั้งยังต้องเผชิญกับกาต่อสู้กับเพศเดียวกัน โดยซีรีย์เกาหลีทั้งสองเรื่องเป็นซีรีย์ที่ออกอากาศอยู่ในแอพลิเคชั่น Netflix ซึ่งออกอากาศไปทั่วโลกทำให้การประกอบสร้างภาพผู้หญิงในซีรีย์จะสะท้อนให้ผู้ชมทั่วโลกเห็นว่า ภายใต้เงื่อนไขของภาพที่เปลี่ยนแปลงของผู้หญิงเกาหลีใต้ที่สอดคล้องกับผู้หญิงในประเทศอื่น ๆ จึงทำให้เป็นที่นิยมซีรีย์ยังประกอบสร้างภาพของผู้หญิงในปัจจุบันที่มีความสามารถเข้าไปอยู่ในพื้นที่ที่แต่เดิมเป็นเพียงพื้นที่ของผู้ชายเท่านั้นและยังประกอบสร้างให้เห็นถึง พื้นที่ใหม่ ๆ ในสังคมที่ในปัจจุบันที่ยังเป็นพื้นที่ที่ยังไม่แพร่หลายกับผู้คนในสังคม เช่น การทำธุรกิจ Start-up และในท้ายที่สุดซีรีย์ทั้งสองเรื่องนั้นยังแสดงให้เห็นถึงการตอกย้ำค่านิยมที่มาจากของแนวคิดขงจื๊อ เช่น ครอบครัว ไม่ว่าตัวละครในซีรีย์จะเผชิญกับปัญหาใดจากทั้งภายในหรือภายนอกครอบครัว ที่สุดแล้ว ครอบครัว คือ พื้นที่ปลอดภัยของตัวละครที่ตัวละครจะต้องกลับมาทุกเมื่อไม่ว่าจะมีความทุกข์หรือสุขซึ่งสอดคล้องกับแนวคิดขงจื๊อที่ให้ความสำคัญกับครอบครัวที่สุด อย่างไรก็ตาม การประกอบสร้างภาพตัวแทนผู้หญิงที่ปรากฏในซีรีย์เป็นเพียงการหยิบยกมาเพียงบางส่วนเท่านั้น ไม่ใช่ภาพตัวแทนของผู้หญิงเกาหลีใต้ทั้งหมด